Magħrufa llejla l-ewwel għaxar finalisti li se jkunu qegħdin jingħaqdu mal-Big 5 flimkien mad-Danimarka fis-serata finali tal-Eurovision Song Contest li se tkun qed tittella’ nhar is-Sibt li ġej. Fl-ewwel semi-finali li ttellgħet it-Tlieta filgħaxija, ħadu sehem 16-il kanzunetta li minnhom kienu biss għaxra li rnexxielhom jagħmluha għall-finali. Fost dawk li għamluha għas-Sibt li ġej hemm proprju r-Russja u l-Ukrajna li f’dawn l-aħħar ġimgħat ir-relazzjonijiet bejniethom marret għall-agħar minħabba s-sitwazzjoni fil-Krimea. Il-kanzunetta tar-Russja għandha laqta Maltija hekk kif wieħed mit-tliet awturi tagħha huwa Gerald James Borg. Il-pajjiżi li għamluha għall-finali huma il-Montenegro, l-Ungerija, ir-Russja, l-Armenja, l-Azerbaijan, San Marino, l-Ukrajna, l-Iżvezja, l-Olanda u l-Islanda. It-tieni semi-finali se tkun qed tittella’ nhar il-Ħamis li ġej fid-9.00 p.m, bil-Firelight jiftah is-serata bil-kanzunetta “Coming Home”.